தன் தந்தையால் விலைக்கு, ஸ்பெயின் கப்பல் காப்டன் ஒருவனிடமிருந்து எண்ணூறு டாலர்கள் கொடுத்து வாங்கிக் கொண்டுவரப்பட்ட ராபின்சனுக்கு அந்தத் திறமை உண்டு என்பதைப் பல ஆண்டுகளாய் அறிந்திருந்தான் ஸ்டுயர்ட். குதிரைக் கொட்டகையில் சாணத்துக்கிடையில் தலையில் வலது கைவைத்து சல்யுட் அடித்தபடி மேலாடையில்லாமல் உடம்பில் சதக்சதக் என்று விழும் பெல்ட் அடிகளைத் தடுத்தபடி ஆங்கிலத்தில் “தாயிடம் சொல்லமாட்டேன் எஜமான்” என்று மீண்டும் மீண்டும் சபதம் செய்ததை நம்பக்கூடாது என்பது ஸ்டுயர்டுக்குத் தெரியும். அந்த அளவு தன் தாய் மீது பற்று அவனுக்கு. அவள் கேட்டால் சொல்லிவிடுவான்.ஆங்காங்கு வெளிப்படும் இரத்தத்தை ராபின்சன் வலது கைபெருவிரலால் துடைத்து துடைத்து, நாவில் ஒற்றியபடி எழும்பும்போது ஸ்டுயர்ட் அகன்றான் அங்கிருந்து.